Diari Oficial de la Generalitat Valenciana


Sumari del DOGV 6820, del 17-07-2012 (2012/7056)

ORDE 44/2012, d'11 de juliol, de la Conselleria d'Educació, Formació i Ocupació, per la qual es regula el règim aplicable al professorat que presta servicis en més d'un centre docent públic d'ensenyança no universitària de titularitat de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/07/11/44/dof/vci/html**

### Dades del document

Número de DOGV
:   6820

Data del DOGV
:   17-07-2012

Secció del DOGV
:   I. DISPOSICIONS GENERALS

Número del document
:   2012/7056


Data del document
:   11-07-2012

Organisme emissor
:   Conselleria d'Educació, Formació i Ocupació

Tipus de document
:   Ordre

Anàlisi jurídica

 Descriptors 

:   * ensenyament secundari
    * organització del treball
    * personal docent
    * ensenyament primari
    * legislació
    * ensenyament públic
    * administració del personal

ORDE 44/2012, d'11 de juliol, de la Conselleria d'Educació, Formació i Ocupació, per la qual es regula el règim aplicable al professorat que presta servicis en més d'un centre docent públic d'ensenyança no universitària de titularitat de la Generalitat. [2012/7056]  
Índex  
  
Preàmbul  
Article 1. Objecte i àmbit d'aplicació  
Article 2. Lloc de treball d'horari completat, lloc de treball itinerant i lloc de treball compartit  
Article 3. Criteris de planificació educativa  
Article 4. Règim del professorat amb horari completat, itinerant i del professorat amb lloc compartit  
Article 5. Horari del professorat  
Article 6. Procediment per al càlcul i el cobrament de les indemnitzacions corresponents del professorat itinerant i del professorat d'horari completat en un altre centre en distinta localitat.  
Article 7. Altres indemnitzacions per raó del servici  
Article 8. Organització i funcionament dels centres  
Disposició addicional primera. Professorat de Religió  
Disposició addicional segona. Instruccions  
Disposició addicional tercera. No-increment de gasto  
Disposició derogatòria única. Derogació  
Disposició final única. Entrada en vigor  
  
A fi de dotar dels recursos docents necessaris perquè l'alumnat de la Comunitat Valenciana puga aconseguir el màxim desenrotllament possible de les seues capacitats personals, siguen ateses les seues necessitats específiques i siga garantida la igualtat d'oportunitats en el medi urbà i rural, els centres han de disposar del professorat de les especialitats corresponents i de professionals qualificats en les distintes etapes educatives, encara que això supose per al docent la impartició de docència en més d'un centre educatiu de la mateixa o de distinta localitat, sota determinades circumstàncies.   
El Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris, i l'Orde de 23 de juliol de 1998, de la Conselleria d'Economia, Hisenda i Administració Pública, que el desplega (DOGV de 15.09.1998), regulen les indemnitzacions i gratificacions que, per raons de servici, puguen correspondre al personal de la Generalitat i a l'adscrit funcionalment al servici d'esta.  
  
La possibilitat de completar horari a instància de l'interessat en diferents centres de la mateixa o de diferent localitat, així com la possibilitat d'exercir llocs de treball que comporten la prestació de servicis en diferents centres de la mateixa o de diferent localitat l'existència dels quals es deriva de la planificació de l'Administració educativa mateix, requerixen substituir l'Orde de 26 de setembre de 2002, de la Conselleria de Cultura i Educació, per la qual es regula el règim d'itinerància del professorat adscrit a centres docents públics d'ensenyança no universitària de titularitat de la Generalitat Valenciana, pel fet que només preveia el supòsit de prestació de servicis en llocs l'horari dels quals es trobava repartit en diferents centres després de la planificació i del disseny per part de l'Administració educativa.  
La casuística actual és més complexa i requerix una regulació que preveja tots els supòsits existents, així com una racionalització del gasto i la millora dels procediments de gestió aplicables.  
En la tramitació d'esta orde s'ha complit el que preveuen l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i els articles 153 i següents de la Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana.  
  
Fent ús de les atribucions que em conferix l'article 28 de la Llei 5/1983, de 30 de desembre, del Consell  
  
  
  
ORDENE  
  
Article 1. Objecte i àmbit d'aplicació  
Esta orde té com a objecte regular determinats aspectes que es referixen:  
a) a la planificació educativa de llocs compartits i itinerants;  
  
b) al règim en què el funcionariat que preste servicis en llocs compartits i itinerants i el d'horari completat en diferents centres ha de prestar els seus servicis, així com, en determinats aspectes, al professorat d'horari completat en un mateix centre; i  
c) a l'organització i al funcionament dels centres docents públics d'ensenyances no universitàries de titularitat de la Generalitat en els quals exercisquen les seues funcions els docents esmentats.  
  
Article 2. Lloc de treball d'horari completat, lloc de treball itinerant i lloc de treball compartit  
1. Tindrà la consideració de lloc de treball d'horari completat aquell l'horari del qual siga incomplet i, com a conseqüència d'això, el funcionari de carrera amb destinació definitiva en aquell que l'exercisca haja de completar-lo amb caràcter regular i periòdic amb l'horari disponible d'un altre o d'uns altres llocs al mateix centre o en uns altres de la mateixa localitat o de localitats limítrofes. L'exercici de llocs d'horari completat es regularà per la normativa específica i pel que disposa esta orde en allò que hi siga aplicable. En tot cas, el centre al qual pertanga el lloc del qual és titular i que té un horari incomplet serà denominat centre d'adscripció, si ha de prestar servicis en diferents centres.  
  
2. Tindrà la consideració de lloc de treball itinerant aquell que, amb caràcter regular i periòdic, comporte la prestació de servicis en més d'un centre de distinta localitat; sense perjuí d'això, el lloc serà objecte d'adscripció, a efectes administratius, a un únic centre, denominat centre d'adscripció.   
3. Tindrà la consideració de lloc de treball compartit aquell que, amb caràcter regular i periòdic, comporte la prestació de servicis en més d'un centre de la mateixa localitat; sense perjuí d'això, el lloc serà objecte d'adscripció, a efectes administratius, a un únic centre, denominat centre d'adscripció.   
4. Els llocs de treball itinerants i compartits tenen caràcter singular i seran de provisió voluntària per al funcionariat amb caràcter absolut.   
  
  
Article 3. Criteris de planificació educativa  
1. Els llocs docents itinerants i compartits, després de la negociació amb les organitzacions sindicals més representatives, podran ser catalogats així per la conselleria competent en matèria d'Educació. L'esmentada catalogació especificarà el nivell, l'especialitat, el centre d'adscripció i els centres on, complementàriament, han de prestar-se els servicis.  
  
2. Per a la correcta dotació i distribució dels llocs itinerants i compartits, la planificació educativa vetlarà per l'adequada atenció a l'alumnat i l'eficient aprofitament dels recursos humans en condicions de seguretat.  
A este efecte, es considerarà el volum d'alumnat que calga atendre, les etapes i els nivells educatius a què pertanga, el nombre de centres afectats i la distància entre estos, la constitució de grups, els horaris per grup d'alumnat i especialitat, els horaris del professorat docent itinerant o que compartisca centres i els desplaçaments que s'hagen de realitzar.  
  
  
Article 4. Règim del professorat amb horari completat, itinerant i del professorat amb lloc compartit  
1. Tindrà la consideració de professorat amb horari completat el funcionariat docent de carrera amb destinació definitiva que, a més de prestar servicis en el seu propi lloc, complete el seu horari amb el disponible d'un altre o d'uns altres llocs al mateix centre, en uns altres centres de la mateixa localitat o de localitats limítrofes com a conseqüència de la insuficiència horària del lloc del qual és titular.  
2. Tindrà la consideració de professorat itinerant aquell que exercisca les seues funcions en més d'un centre de distinta localitat.  
3. Tindrà la consideració de professorat amb lloc compartit aquell que exercisca funcions en més d'un centre de la mateixa localitat.  
  
4. Al professorat d'horari completat, itinerant i al de lloc compartit li seran aplicables les disposicions legals i reglamentàries que, amb caràcter general, corresponen al professorat del cos que impartix les mateixes ensenyances, sense perjuí del que s'establix en esta norma.  
  
5. Els servicis prestats pel professorat d'horari completat en un altre centre diferent del de la seua adscripció, l'itinerant i el de lloc compartit en un altre centre diferent del de la seua adscripció, ho seran en règim de comissió de servicis estesa pel director o la directora del centre d'adscripció, de conformitat amb el que establix l'apartat quint de la Resolució de 20 d'abril de 2012, de la Subsecretaria de la Conselleria d'Educació, Formació i Ocupació, per la qual es delega l'exercici de determinades competències en els directors i les directores dels centres docents no universitaris de titularitat de la Generalitat valenciana, o, si no hi ha esta delegació, per l'òrgan que exercisca la direcció del personal docent. Esta comissió de servicis haurà de justificar-se documentalment.  
6. El professorat d'horari completat en un altre centre diferent del de la seua adscripció, l'itinerant i el de lloc compartit en un altre centre diferent del de la seua adscripció complirà, en cada un dels centres, la part proporcional de l'horari complementari setmanal d'obligada permanència i complementari mensual al centre, d'acord amb els criteris que la direcció d'estudis o, en cas de desacord, la Inspecció Educativa determine, excepte les hores complementàries corresponents als desplaçaments, que seran computades per a la realització d'estos. Este horari complementari es destinarà, entre d'altres, a l'efecte de participar en les sessions d'avaluació, en la celebració de claustres de professors i en les sessions de coordinació relacionades amb les seues funcions.  
  
7. L'horari del docent es configurarà, preferentment, atenent cada centre en dies i/o en jornades distintes. Així mateix, no hi haurà obligació de començar i de finalitzar la jornada al centre d'adscripció.  
  
8. Al professorat d'horari completat en un altre centre diferent del de la seua adscripció, a l'itinerant i al de lloc compartit no li podrà ser assignada una tutoria mentre la resta de professorat no en tinga d'adjudicada i llevat que siga estrictament necessari.   
9. El calendari laboral del professorat d'horari completat en un altre centre de distinta localitat, així com el de l'itinerant, serà el que correspon al professorat del seu centre d'adscripció.  
  
Article 5. Horari del professorat  
1. Pel que fa al professorat d'horari completat en un altre centre diferent del de la seua adscripció, a l'itinerant i al de lloc compartit en un altre centre diferent del de la seua adscripció, el còmput de l'horari setmanal serà l'establit, amb caràcter general, per a la resta de professorat del seu mateix nivell i tipus d'ensenyança, excepte la reducció horària de l'horari complementari que li corresponga per causa dels desplaçaments d'acord amb l'escala següent:  
  
km de desplaçament Reducció horària   
setmanal complementària setmanal  
  
Fins a 60 km 2 h  
De 60 a 120 km 3 h   
De 120 a 160 km 4 h  
De 160 a 200 km 5 h  
De 200 a 240 km 5 h  
  
2. Quan el desplaçament setmanal supere els 200 quilòmetres setmanals, el professorat tindrà dret a la reducció d'una hora lectiva a més de les complementàries establides anteriorment.  
3. El nombre màxim de centres per a atendre és tres, excepte en el cas de centres rurals agrupats, en què el nombre màxim és cinc.  
4. L'horari dels docents corresponent als centres en què impartix docència estarà disponible en l'aplicació informàtica de gestió de centres per a cada un dels centres que el configure.  
5. Els horaris seran elaborats, coordinadament, per les direccions d'estudis dels centres en què impartisca les seues ensenyances. La responsabilitat d'esta coordinació recaurà sobre la direcció d'estudis del centre d'adscripció. En cas de desacord, els fixarà la Inspecció Educativa.  
6. Els horaris del professorat d'horari completat en un altre centre diferent del de la seua adscripció, de l'itinerant i del de lloc compartit en un altre centre diferent del de la seua adscripció, amb un informe previ raonat de la Inspecció Educativa, hauran de ser aprovats per la direcció territorial que corresponga.   
  
Article 6. Procediment per al càlcul i el cobrament de les indemnitzacions corresponents del professorat itinerant i del professorat d'horari completat en un altre centre en distinta localitat  
1. El professorat itinerant i el professorat d'horari completat en un altre centre de distinta localitat al qual es referix esta orde percebrà les indemnitzacions que es deriven de l'aplicació del que establixen el Decret 24/1997, d'11 de febrer, del Consell, sobre indemnitzacions per raó del servici i gratificacions per servicis extraordinaris, en la redacció feta pel Decret 64/2011, de 27 de maig, del Consell, i l'Orde de 23 de juliol de 1998, de la Conselleria d'Economia, Hisenda i Administració Pública, que el desplega, o en la normativa que els substituïsca.  
  
2. La direcció del centre d'adscripció, a instància del professorat, certificarà l'horari i la documentació de la comissió de servicis autoritzada amb expressió del vehicle utilitzat per als desplaçaments i la distància en quilòmetres entre el centre d'adscripció i els restants, sense perjuí de qualsevol altre aspecte que haja d'indicar-se d'acord amb les instruccions que es dicten.  
3. La indemnització corresponent per raó del servici efectivament realitzat es finançarà amb càrrec al capítol II, gastos de funcionament, del centre educatiu d'adscripció, per a ser pagada al docent itinerant.  
  
4. Si hi ha itineraris alternatius, podrà triar-se el de més llarg recorregut amb vista a una major seguretat.  
Al seu torn, si per causa de força major es modifica la ruta habitual, es comptabilitzaran els quilòmetres recorreguts.  
5. Si un vehicle particular és utilitzat per distintes persones, s'indemnitzarà únicament el titular del vehicle.   
6. En cas que per als desplaçaments s'utilitze el transport públic col·lectiu, s'indemnitzarà per l'import del preu d'este.  
7. Per al càlcul de la distància s'utilitzarà el mapa oficial de carreteres del ministeri competent en la matèria.  
8. Quan tota la jornada laboral diària del docent tinga lloc en un mateix centre, no es computarà desplaçament pel fet de ser la conseqüència directa de l'exercici propi de la funció docent. Quan, a conseqüència de la funció docent, en el mateix dia el docent haja de desplaçar-se entre diversos centres, es computarà el desplaçament d'anada entre el centre d'adscripció i el més allunyat d'este, i només quan el seu horari preveja docència posterior en el mateix dia al seu centre d'adscripció, podrà computar-se el desplaçament de tornada a este.  
  
  
Article 7. Altres indemnitzacions per raó del servici  
1. El professorat, en cas d'accident de circulació, tindrà dret a les indemnitzacions que puguen correspondre per l'aplicació de l'article 6 del Decret 24/1997, d'11 de febrer, del Govern Valencià.  
  
2. Les indemnitzacions per accident de circulació comprendran els danys propis no coberts per l'assegurança del professor.   
  
Article 8. Organització i funcionament dels centres  
1. Els centres afectats per la dotació de professorat d'horari completat, itinerant i/o professorat de lloc compartit adaptaran la seua organització i funcionament de conformitat amb el règim del professorat mencionat, al qual es referixen els articles 4 i 5 d'esta orde.  
2. L'esmentat professorat formarà part dels claustres de professors de tots els centres en què impartisca les seues ensenyances. En cas de coincidència horària, preferentment assistirà a la sessió del claustre del seu centre d'adscripció.  
  
  
  
DISPOSICIONS ADDICIONALS  
  
Primera. Professorat de Religió  
Al professorat de Religió li serà aplicable el que disposa esta orde en els mateixos termes que s'establixen per a la resta de professorat respecte del lloc compartit i itinerant.  
No obstant això, la limitació de tres centres assenyalada en l'article 5.3 no s'aplicarà quan en alguna de les destinacions en què es presta servicis les hores lectives siguen cinc hores o menys.  
  
Segona. Instruccions  
Els distints òrgans de la conselleria competent en matèria d'Educació, així com les direccions territorials corresponents, estan autoritzades perquè, en l'àmbit de les seues competències respectives, dicten totes les instruccions que siguen necessàries per a la millor execució del que disposa esta orde.  
  
Tercera. No-increment del gasto públic  
L'aplicació i el posterior desplegament d'esta orde no podran tindre incidència en l'increment de la dotació de tots i cada un dels capítols de gasto assignat a la conselleria competent en matèria d'Educació, i, en tot cas, haurà de ser atés amb els mitjans personals i materials de l'esmentada Conselleria.  
  
DISPOSICIÓ DEROGATÒRIA  
  
Única. Derogació  
Queda derogada l'Orde de 26 de setembre de 2002, de la Conselleria de Cultura i Educació, per la qual es regula el règim d'itinerància del professorat adscrit a centres docents públics d'ensenyança no universitària de titularitat de la Generalitat Valenciana.   
Així mateix, queden derogades totes les disposicions del mateix rang o d'un rang inferior que s'oposen al que disposa esta orde.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 11 de juliol de 2012  
  
La consellera d'Educació, Formació i Ocupació,  
MARÍA JOSÉ CATALÁ VERDET


Còpia Permalink ELI